پارێزگای ھەڵەبجە

**پارێزگای ھەڵەبجە** یەکێکە لە پارێزگاکانی کوردستان و عێراق کە ناوەندەکەی شاری ھەڵەبجەیە. ئەم پارێزگایە لە ١٣ی ئازاری ٢٠١٤دا و سێ ڕۆژ بەر لەیادی کیمیابارانی ھەڵەبجە بڕیاری بەپارێزگاکردنی بەفەرمی لەلایەن حکوومەتی ھەرێمی کوردستانەوە ڕاگەیەندرا و بەمەش بووە چوارەمین پارێزگای ھەرێمی کوردستانلە ١٤ی نیسانی ٢٠٢٥ بە فەرمی پڕۆژەیاسای بە پارێزگابوونی ھەڵەبجە پەسەند کرا و بوو بە نۆزدەھەمین پارێزگای عێراق.

## مێژوو
دوای دامەزراندنی دەوڵەتی عێراق لە ساڵی ١٩٢٠ ھەڵەبجە، وەک قەزایەکی ناودار سنوورێکی گەورەی ھەبووە، ڕووبەرەکەی ٥٠٠٠ کیلۆمەتری چوارگۆشەیە، نزیکەی ٣٧٥ دێی ھەبووە. ناوچەی دەربەندیخان سەر بە ناحیەی وارماوە بووە، وارماوەش سەربەقەزای ھەڵەبجە بووە، واتە ھەڵەبجە لەگەڵ ناحیەی سەنگاودا ھاوسنوور بووە ناحیەی (پێنجوین)یش سەر بەھەڵەبجە بووە، دوای ھاتنی سەردەمی کۆماری ساڵی ١٩٥٩ کرایە قەزاو جیابۆوە. پارێزگای ھەڵەبجە لەڕووی ئیدارییەوە لەساڵەکانی ١٩٥٠ بریتی بووە لە ناحیەکانی سیروان و شارەزوور و پێنجوێن و خورماڵ و وارماوا. لە ساڵی ١٩٧٧ جگە لە مەرکەزی قەزاو ناحیەکان پاش جیاکردنەوەی قەزای دەربەندیخان و پێنجوین لێی، ژمارەی گوندەکانی سەر بە ھەڵەبجە ٢١٦ گوند بووە، بەڵام لەسەرژمێری گشتی ساڵی ١٩٨٧ لەکۆی ٢١٦ دێ پاش کاولکردن و ڕاگواستنی تەنھا ١٨ دێ لەسەرانسەری پارێزگاکە مایەوە.

ھەڵەبجە، پاش ساڵانێک لەدواخستنی پڕۆژەیاسای بەپارێزگاکردنی ھەڵەبجە لەلایەن حکوومەتی ناوەندیی عێراقەوە، ڕۆژی ١٣ ئازار ٢٠١٤ بە بڕیاری نێچیرڤان بارزانی سەرۆکی کابینەی حەوتەمی حکوومەتی ھەرێمی کوردستان کراوەتە پارێزگا.

## پارێزگارەکان
* عەبدوڵا نەورۆڵی (یەکەم پارێزگار)
* عەلی عوسمان عەلی (ئابی ٢٠١٦ - ئابی ٢٠١٨)
* ئازاد تۆفیق (٢٦ی ئابی ٢٠١٨)

## سنووری کارگێڕی
ھەڵەبجە لە ساڵی ١٨٨٩ کراوە بە قەزا، واتە ھەڵەبجە دوای نەجەف بەدووەم قەزا لەعێراقدا دادەنرا. تا ساڵی ١٩٣٠ ھەڵەبجە تەنھا لە ٥٠٠ ماڵ تێنەدەپەڕی، ئەو ژمارەیەش کەم بوو بۆ شارێک، لەبەرئەوە تەنھا سێ گەڕەکی سەرەکی لەشاردا ھەبوون «پاشا» کە ئێستا سەنتەری شارە، پیر محەممەد و کانی عاشقان کە مێژووی دروستبوونی زۆر کۆنە. پاشان ھەڵەبجە ئاوەدان بووە و کاروباری تێدەھات و ئاو و ئاوەڕۆکەی ڕێکخرا، گەڕەکی «سەرا» ش ئاوەدان بووەو. پاشان گەڕەکی «کانی قووڵکە»، کە ئێستا یەکێکە لە گەڕەکە گەورەکانی شاری ھەڵەبجە، ساڵی ١٩٤٥–١٩٤٦ شوێنی فەرمانگەی ڕەی ئێستا کۆتایی ھەڵەبجە بووە، لە دوای ساڵەکانی پەنجاوە خواروی «پیر محەممەد»یش دروست کراوە، لە ساڵی ١٩٥٧ بە تەواوی ئاوەدان بووەوە، بەڵام گەڕەکی «شێخ سمایل» دوای ساڵی ١٩٦٣ ئاوەدان کرایەوە، لەوبەر «پردی پیرۆزە» تاک تاک نەوڕۆڵی و ئیمامییەکان نیشتەجێ دەبوون، تا لە ساڵی ١٩٧٠دا ئەویش بە تەواوی ئاوەدان بووەوە، کە ئەمانەش ئەو گەڕەکانە بوون کە پێش سەردەمی کۆماریی ھەبوون ھەروەھا گەڕەکی جوولەکان و مامۆستایان لە گەڕەکەکانی شاری ھەڵەبجەن.

دوا گۆڕانکاری ئێستای شاری ھەڵەبجە لەچوار ناحیە پێکھاتووە، ئەوانیش ناحیەی سیروان: سنووری ٩٣ دێی ناوچەکەی گرتووەتەوە، ناحیەی خورماڵ: پێکھاتووە لە ٤١ دێ ساڵی ١٩٣٢ کراوە بە ناحیە.
ناحیەی ھەورامان (بیارە): لە ١٩ دێ پێکھاتووە، ناحیەی بەمۆ لەسیازدە گوند پێکھاتووە.

## سەرچاوە ئاوییەکان
### ڕووبار و سەرچاوەکان

* ڕوباری سیروان
* زمکان
* ڕووباری تانجەرۆ
* ڕووباری زەڵم
* چەمی ڕیشێن
* چەمی چەقان
* چەمی ئێڵان قۆز
* چەمی دۆمان
* چەمی بێستانی سوور
* خڕی بیارە
* دەڵێن
* سەرچاوەی گەنجان
* ئاور شەڵم
* ئاوی لێڵە

ئێستا دانیشتووانی شاری ھەڵەبجە ٥٥ ھەزار کەسە، بە کۆی گشتی ناحیەکان و دێھاتەکان ٩٨ ھەزار کەسە.

### کانییەکان
ھەڵەبجە و دەور و بەری لە بەر ئەوەی ناوچەیەکی باراناوییە بەم پێیە کانی و چەم و کارێزی زۆری تێدایە، ئەمە ناوەکانیانە:

* کانی سۆفی خدر
* کانی شێخ
* کانی باخی میر
* کانی زار
* کانی جوولەکان
* کانییە قووڵکە
* کانی عاشقان
* کانی نەواڵە
* کانی کوێرە
* کانی حەمەوغان
* کانی ھەشت ھەڵوژە
* کانی پاشا
* کانی باخی شێخ ئەحمەد
* کانی باخی مەلا عەبدوڵا
* کانی باخی مەحموودی یار وەیش
* کانی حەمە تاھی
* کانی باخی پورکە حەلیم، و چەند کانیلەیەکی تر…

### کارێزەکان

* کارێزی حاجی ناجی
* کارێزی عەلی بەگ
* کارێزی شەگە ڕەش
* کارێزی مستەفا بەگ
* کارێزی باخی تایەر بەگ لەسەر گردی دارە قوتەڵە

### زێکان
* دەلێن: لە ئاوی زەڵم و چەند جۆگەیەک سەرچاوە دەگرێت، و بە شارەزووری سەروودا تێدەپەڕێت تا دەڕاوت و لەگەڵ چەند جۆگەیەکی تردا یەک دەگرن.
* زەڵم: لە ڕۆژھەڵاتی گوندی زەڵمەوە تاڤگەی ئاوێکی گەورەیە، بە ناو شاری خورماڵدا تێدەپەڕێت.
* تانجەرۆ: لە گوندی قزلەرەوە بەرەو خوار تالەگەڵ ئاوی سەرچناردا تێکەڵ دەبێت، پاشان لە خواری شاری سلێمانییەوە لە دەوروبەری بەکرەجۆ و بناری زڕگوێز و شاخی گڵەزەردەوە لەگەڵ بنار قەراخدا چەند جۆگە و ئاوێکی تێکەڵ دەبێت و ڕووباری تانجەرۆ دروست دەکەن، کە لە خواری دێھاتەکانی عەشرەتی گەڵاڵییەوە لەگەڵ ڕووباری زەڵم تێکەڵ دەبن.
* ڕیشێن: سەرچاوەی ئاوێکی گەورەیە لە گوندی (ڕیشێن)ی بناری چیای (سوورێن) ھەڵدەقوڵێت.
* سیروان: لە زێکانی پێشوو گەورەترە و لە ڕۆژھەڵاتی کوردستانەوە سەرچاوەی گرتووە.
* زمکان: لە گوندی تووشانی ڕۆژھەڵاتی کوردستانەوە سەرچاوەی گرتووە، و دێتە ناوچەی تاوەگۆزی و لەوێوە تێکەڵ بە سیروان دەبێت.
* لێڵە: لە باکووری شاری جوانڕۆوە سەرچاوە دەگرێت و ئەمیش بە ناوچەی تاوەگۆزیدا دێت و دەڕژێتە سیروانەوە، ھەموو ئەم زێیانەش کە باسمان کردن دەڕژێنە دەریاچەی دەربەندیخانەوە.

### چەمەکان
* گوڵان: لە سەرچاوگەی گوندی سەرچاوگی کۆکۆیییەوە سەرچاوە دەگرێت.
* کوڵە بۆز: لە سەرچاوەی ئاوی بامۆک و کانی شێخ سەرچاوە دەگرێت و بە شاردا دەڕوات.
* قەدەغە: لە سەرچاوەی ئاوی باوەگۆچەک سەرچاوە دەگرێت.
* چەمی پریسی سەروو: کە لە سەرچاوەی سەر بەڵخ و بەرکە ورگەوە سەرچاوە دەگرێت.
* چەمی تەوێڵە: لە سەرچاوەی ئاوی ھاوینەھەواری ئاوێسەر سەرچاوە دەگرێت.
* چەمی تریفە: لە سەرچاوەی ئاوی گوندەکەوە سەرچاوە دەگرێت.
* چەمی بیارە: لە سەرچاوەی ئاوی کێمنە و ھانە گەرمەڵە و سەرچاوەی دەگرێت، ئەمانە و چەندین چەم و وردە چەمی تر لە ناوچەکەدا ھەن، کە بە گشتی مەڵبەندی ھەڵەبجەیان ئاوەدان کردووەتەوە.

## ھاوینەھەوارەکان
* گوڵان: دەکەوێتە ڕووی قیبلەی شارەوە، دۆڵێکی ئاوداری سەوز و پڕ باخ و باخاتە، سەرەو ژوور درێژ دەبێتەوە تا کانی زڕگوێز، لە خواریشەوە بە کلکەی باخی شێخ وەلی تەواو دەبێت. لە ناوەڕاستی ئەم دۆڵەدا گوندی گوڵان ھەیە کە لە دوو ماڵ پێک ھاتووە. شێخ مۆمنی گوڵانی گۆڕی پیرۆزی بە ڕاسەری گوڵانەوەیە، و بە دەوریدا گۆڕستانێکی گەورە دروست بووە ھەندێک لە خەڵکی شار مردووەکانیان لەوێ دەنێژن. ئەم دوو ماڵەی گوڵان جگە لە بەرھەمی باخ و دارودەوەن ھەندێک کشتوکاڵیش دەکەن بۆ خۆیان بەمەش ھێندەی تر دۆڵەکەیان ڕازاندوەتەوە.
* وەزگێڵ: ھاوینەھەوارێکی دڵگیرە دەکەوێتە خۆرھەڵاتی شارەوە بە سنگی چیای شتروێوە خۆی ھەڵواسیوە بە ڕووی دۆڵی ھاواردا بەرەکەت دەبارێنێت. کانییەکی سازگاری ھەیە و ھەمیشە سەرسەوزە. وەزگێڵ لە ڕاستیدا (وەز+کێڵ)ە وشەکە ھەورامییە بەواتای کێڵی کوێز، (ک) گۆڕاوە بە (گ).
* سەرکەن: سەرچاوەی ئاوێکی سازگارە کە ھەندێک دار و درەخت و زەوی بە دەوریدا دێراو دەکات. سەیرانگایەکی خۆشە و دەکەوێتە خوارووی دۆڵی تاوێرە بە پشتی گوندی عەنەب و جەلیلەدا.
* ئاوێسەر: کارێزێکی گەورە و ئاوێکی سازگار و مشەی ھەیە لە سەروو شارە دێی تەوێڵەوەیە. باخی گوێز و میوەکانی تر ئاودێر دەکات، درەختی گوێز و تووی باڵا ھەڵچوو سێبەرێکی خەستیان خستوەتە سەری و بە درێژایی وەرزی ھاوین جێگای گەشت و سەیرانە، و گۆران واتەنی شنەی سێبەری داری گوێز و تووئەسڕن ئارەقی ڕێبواری ماندوو.
* ئەحمەد ئاوا: ئەم گوندە خۆش و دڵگیرە کاتی خۆی مەڵبەندی دەسەڵاتی ئەردەلانییەکان بووە. لەکاتێکدا خان ئەحمەد خانی کوڕی ھەڵۆ خانی ئەردەلانی فەرمانڕەوای میرنشینی ئەردەلان بووە، ھەر لە خۆشی خان ئەحمەد خان بووە ناونراوە ئەحمەد ئاوا، نەک وەکو ئەوەی برای خۆشەویستم کاک حەکیمی مەلا ساڵح دەڵێت. گوندێکی سەر سەوزی پڕ لە باخ و باخاتە و ئاو و ھەوایەکی لە باری ھەیە کە لە دوا مانگی بەھارەوە تا سەرەتای پاییز خەڵکی ناوچەکە سەیرانی تێدا دەکەن. زێی زەڵم بەخوڕ بە بەردەمیدا ڕەت دەپەڕێت بە تەنیشتییەوە بەرەو سەرچاوەی زەڵم شوێنێکی ئێجگار خۆشی تیایە بە ناوی (بن پەڵگ) کە بە بەردی پان سەکۆ و بانێکی تێدا دروست کراوە، دیمەنێکی دڵبزوێن و سەرنجڕاکێشی ھەیە.
* سەرچاوەی زەڵم: لە ئەحمەد ئاواوە بەرەو کۆتایی دۆڵەکە تاڤگەیەکی بەرزە بە نیوەی چیاکەی ھەورامانەوە وەکو بەفرێکی سپی بەردەبێتەوە بەرەو خوارەوە، ئاوێکی شیرین و سازگارە و ڕێچکە دەبەستێت و دەڕوات وردە وردە تا یەک دەگرن لەگەڵ ڕووباری تانجەڕۆ و سیروان و کە ھەمویان پێکەوە دەڕژێنە دەریاچەی دەربەندیخانەوە. خەڵکی ھەورامان و شارەزوور بۆ باخ و کشتوکاڵ سوودی زۆری لێ وەردەگرن. شایانی باسە پاشماوەی قەڵایەکی کۆنی مەڵبەندی دەسەڵاتی ئەردەلانییەکان وەک نیشانە و بەڵگەیەکی مێژوویی نەتەوەکەمان تا ئێستاش لەو دۆڵەدا ماوە.
* سەراوی سوبحان ئاغا: دەکەوێتە تەنیشت شارۆچکەی سەیدسادقەوە بەرەو شاری عەربەت ئاوێکی زۆرە و لەژێر زەوییەوە ھەڵدەقوڵێت، گۆماوێکی گەورەی لە بەردەمدا دروست کراوە بۆ ئاودانی زەوی و زارەکانی بەردەمی سوودی لێ وەردەگرن. شوێنێکی خۆش و دڵگیرە و جێگای سەیرانی خەڵکی ناوچەکەیە.
* مێشلێ: کانی و باخێکی خۆش و دڵگیرە، دەکەوێتە نێوان گوندی بەڵخە و سۆسەکانەوە، سەیرانگایەکی خۆشە و پاشماوەی قەڵایەکی کۆنی تێدایە، ھاوینان خەڵک ڕووی تێ دەکەن بۆ سەیران.
* سەروەزەن: تاڤگەیەکی خۆشە نزیک بە گوندی سازان. (وەزەن)یان (وەزان) وشەیەکی ھەورامییە بە واتای (گوێزەکان) دێت، باخێکی زۆر لە بەردەمیدا کراوە و دیمەنێکی دڵفڕێنی ھەیە.
* سەربەڵخ: سەرچاوەی ئاوێکی گەورە و شیرینە بە تەنیشت گوندی پریسی سەرووەوە شوێنێکی خۆش و دڵگیرە، ئەگەر بایەخی پێبدرێت سەیرانگایەکی خۆشی لێ دەردەچێت.
* بلە قەوی: کانی و ئەستێڵێکە لە نێوان ھەردوو گوندی عەنەب و بیاوێڵەدا، ھەرچەندە ئاوەکەی وەکو ئاوی ھاوینەھەوارەکانی تر سازگار نییە، بەڵام ھەمیشە شنە و شەماڵێکی خۆشی ھەیە و ئەوسا دوور لە ئێستا خەڵکێکی زۆر ڕووی تێ دەکرد ھاوینان چایخانەیەکیشیان تیا دادەنا.
* سەرگەت: گوندێکی خنجیلانەیە، دەکەوێتە پشت ھاوینەھەواری ئەحمەدئاواوە، باخ و باخاتێکی خۆش، ئاوێکی سازگاری ھەیە.

### گرنگترین ھاوینە ھەوارەکان

* ھاوینە ھەواری ئەحمەد ئاوا
* سەرچاوەی زەڵم
* گوڵان
* کانی شێخی بامۆک
* تەوێڵە
* ئاوێسەر
* بیارە
* سەرکەن
* سەرای سوبحان ئاغا
* سەرگەت
* باوەکۆچەک
* دێی ھاوار
* کانیو باخی وەزگێل
* کانیو باخی زەلەکێ
* ناو ناحیەی خورماڵ
* مێشلە
* سازان
* عەبابەیلێ
* شنروێ
* کەوتە

## شاخ و لووتکەکان

* شاخی ھەورامان
* شاخی سوورێن
* شاخی باڵانبۆ
* شاخی شنروێ
* شاخی شرام
* شاخی لووتکەی مەگر
* شاخی مللەی داری تەمورە زمان
* شاخی زەواڵی
* شاخی سەیدسادق
* شاخی ئەحمەد برندە
* قەڵای شەمێران
* قۆپی بەردەبەل
* شاخی بەردە دوو کون
* شاخی نێرگزە جار
* ملە قۆنەرە
* شاخی پەروێنی
* ملە ھوومڵە
* ھێلانە چەرخ
* کونە گورگ
* لەھەوراماندا ھەندێک بەرزایی تر ھەیە ناوی «گۆزندار، ھەسون کە٢٥٠٠م لە ئاستی ڕووی دەریاوە بەرزە و دەکەوێتە پشت گوندی سەرگەتەوە بەڕووی ئێراندا، ھەوارە بەرزە» لەنێوان تەوێڵە و بیارەدایە.

## گوندەکان
*ھەڵەبجە* ناوەندی پارێزگای ھەڵەبجەیە و بە یەکێک لە شارە گەورە و گرنگەکانی کوردستانی باشوور دەژمێردرێت.

ناوەندی قەزا شاری ھەڵەبجەیە: لە ٣ ناحیە و ١٤١ گوند پێکھاتووە.

### سیروان
لە ٦٧ گوند پێکھاتووە.

* سیروان (ناوەند)
* ئیمامی زامن
* بانەبانان
* باوەکۆچک
* بەشارەتی خواروو
* بەشارەتی سەروو
* بەشی پیرک
* بەکراوا
* بۆین
* بیاوێڵە
* بێژاوا
* بێلەنگە
* پریسی خواروو
* پریسی سەروو
* پێگە
* تریفە
* تلەوەرێ
* تەپەتۆڵەکە
* تەپەگوڵاوی
* تەپەسەرقوڵە
* تەوەنەبەل
* تونی حاجی حەسەن
* جەلیلە
* چاوگی کۆکۆیی
* چروستانی خواروو
* چروستانی سەروو
* چنارەی کۆکۆیی
* حەسەن ئاوا
* حەمەوغان
* خاک و خۆڵ
* دەڵەمەڕ
* دەڵێنی
* دوانزەئیمام
* ڕیشاو
* زەلەکێ
* زەمەقی خواروو
* زەمەقی سەروو
* سازان
* سەراو
* سەرچاوگی کۆکۆیی
* عەبابەیلێ
* عەنەب
* غوڵامی خواروو
* غوڵامی سەروو
* قارەمانی
* قشڵاغەڕووتە
* قوڵی متکان
* کاگردەڵ
* کانی توو
* کانی گوێز
* کانی شێخ
* کەوتە
* کۆساوا
* گردەناوێ
* گردی گۆ
* گورگەچیا
* گوندە
* لامەرکەزی
* لمە
* مامەشەیی
* مۆردین
* میراولی
* نەوەر
* نەیجەڵە
* نێرگزەجاڕ
* ھانەژاڵە (کانی کەروێشکان)
* ھانەسوورە

### خورماڵ
لە ٤٦ گوند پێکھاتووە.

* خورماڵ (ناوەند)
* ئاوایی حەمەی فەرەج
* ئاوایی ڕۆستەم بەگ
* ئەحمەدئاوا
* ئێڵانپی
* بانی بنۆک
* بانی شار
* بەردەبەل
* تازەدێ
* تەپەزێڕینە
* تەپەسەرقوڵە
* تەپەکوڕە
* تەپی سەفای خواروو
* تەپی سەفای سەروو
* تەکیە
* چنارە
* خێڵی حەمە
* دەرەشیشی خواروو
* دەرەشیشی سەروو
* دەرەگوڵان
* دێکۆن
* ڕیشێن
* زەڵم
* سەرکەن
* شەشکی خواروو
* شەشکی سەروو
* شەکڕاڵی
* شیرەمەڕ
* عامورە
* قاجر
* قەڵبەزە
* قول خورد
* کانی ئاسکان
* کشەدەری
* کوڵکنی ئیسماعیل خەسرەو
* کوڵکنی حەمەسوور
* کوڵکنی فەقێ کەرەم
* گردی قازی
* گەرچێنەی بانی بنۆک
* گوڵەخانە
* گۆمەلار
* گێڵەک
* مەلاوەیسە
* میری سوور
* ناوباخان
* نەوێ
* ھانەوقوڵی

### بیارە
لە ٢٨ گوند پێکھاتووە.

* بیارە (ناوەند)
* باخەکۆن
* بنجەودڕەی
* بەڵخە
* پاڵانیان
* تاوێرە
* تەوێڵە
* جاوری
* خارگێڵان
* خەرپانی
* دەرەتفێ
* درەکێ
* دەرەقەیسەر
* دەرەی مەڕ
* دەگاشێخان
* دۆڵبیان
* زەردەھاڵ
* سەرگەت
* سۆسەکان
* کولیژی
* گریانە
* گەچێنە
* گوڵپ
* نارنجڵە
* ھانەنەوتێ
* ھانەودنی
* ھاوار
* ھەوارەکۆن

## ناوی گوندەکانی ناحیەی بەمۆ

* گڵێجاڵ (ناوەندی ناحیەی بەمۆ)

* سەعداوا

* بەلەسۆ

* چواردارانی سەروو

* چواردارانی خواروو

* قەڵپ

* بەڕوێن

* گمە

* تۆوشکێ

* پشتە

* کانی وەیسکێ

* کانی پاشا

* حاجی ئاوا

## سەرچاوەکان

* ھەڵەبجە، گۆڤارێکی ڕووناکبیری وەرزییە خاوەنی ئیمتیازو، ب. ڕ، سەرنوسەر کەمال ھەورامی.
* لاپەڕەیەک لە مێژووی ھەڵەبجە ١٧٠٠–١٩٥٨ نووسینی بەکر حەمە صدیق عارف ١٩٩٧.
* کارەساتی کیمیابارانی ھەڵەبجە ١٩٨٨ کورتە باسێکی جوگرافی- ئابوری- کۆمەڵایەتی- سیاسی، شەوکەتی حاجی مشیر.
* ، عەدالەت عومەر صاڵح ٢٠٠٢.
* مێژووی کورد و کوردستان، محمد مەردۆخی کوردستانی
* جوگرافیناس
* تۆڕی میدیایی ڕووداو
* * دەستەی ئاماری ھەرێم - وەزارەتی پلان دانان

پۆل:ویلایەتەکان و مەڵبەندەکان، دامەزرانی ٢٠١٤
پۆل:پارێزگاکانی عێراق
پۆل:پارێزگاکانی کوردستان
پۆل:پارێزگای ھەڵەبجە
پۆل:پارێزگاکانی باشووری کوردستان
پۆل:جوگرافیای باشووری کوردستان